**Uunga siunnersuut:**

**Meeqqat tapersersorneqarnissaannut Inatsisartut inatsisaata allanngortinneqarneranik Inatsisartut inatsisaat nr. xx, xx. xxx 2023-meersoq**

(Ilaqutariinnut sullissiviit qimarnguiillu inatsisitigut tunngavissinneqarnissaat, suliassanik suliarinneriaatsit digitaliusut ataatsimoorussat, naatsorsueqqissaarnerit, angajoqqaanut meeqqaminnik angerlarsimaffiup avataanut inissinneqarsimasunut iliuusissatut pilersaarut, oqaatsitigut iluarsiinerit il.il.)

**§ 1**

Namminersorlutik Oqartussat inatsit pillugu nalunaarutaat nr. 6, 1. juni 2022-meersoq naapertorlugu Meeqqat tapersersorneqarnissaannut Inatsisartut inatsisaanni nr. 20, 26. juni 2017-imeersumi tullinnguuttut allanngortinneqarput:

**1**.§ 8-mi imm.3-p kingorna nutaatut ikkunneqassaaq:

*”Imm. 4.* Ilaqutariinnut sullissivinnik, ilaqutariit illuinik, najugaqarfinnik, meeqqat illuinik aamma qimarnguinnik kommuniniittunik ingerlatsinermut sammitititamik kommunalbestyrelsit nakkutilliisassapput.”

Imm. 4-6 tamatuma kingorna tassaalerput imm. 5-7.

**2.** § 14 imatut oqaasertalerneqassaaq:

”**§ 14.** Kommunalbestyrelsip noqqaaneratigut Isumaginninnermut Aqutsisoqarfik kommunip suliassaanik ukununnga tunngasunik ikiuussinnaavoq:

1) isumaginninnermi sulianik misissuineq, tak. § 45,

2) ikiorsiinissamik suliniuteqarnerit, tak. kapitali 7,

3) ikiorsiinissamik suliniuteqarnerit immikkut ittut, tak. kapitali 8,

4) ikiorsiinissamik suliniuteqarnerit sukannernerit, tak. kapitali 9, aamma

5) ikiorsiinissamik suliniuteqarnernik suliniuteqarnerullu kingorna malitseqartitsinermik unitsitsineq, tak. kapitali 11.

 *Imm. 2*. Imm. 1 takuuk, ilitsersuinikkut, siunnersuinikkut siunersiuinikkullu suliani Isumaginninnermut Aqutsisoqarfik ikiuussinnaavoq.”

**3**.§ 21, imm. 4-mi nr. 1 nutaatut ikkunneqassaaq:

”1) ilaqutariinnut sullissivimmut innersuussineq,”

Nr. 1-4 tamatuma kingorna tassaalerput nr. 2-5.

**4**.§ 21, imm.4, nr. 2, siornatigut nr. 1-iusimasoq, imatut oqaasertalerneqassaaq:

”2) ilaqutariinnik pikkorissartitsisoqassasoq, ilaqutariinnik isumasioqatigiissitsisoqassasoq imaluunniit attaveqaatit peqatigalugit ataatsimiittoqassasoq,”

**5**.§ 30, imm. 4, nr. 1 atorunnaarpoq.

*§ 30, imm. 4, nr. 2 – 5* tamatuma kingorna tassaalerput *§ 30, imm. 4, nr. 1 – 4.*

**6**.§ 32, imm. 2 imatut oqaasertalerneqassaaq:

*” Imm. 2.* Meeqqamut ajunnginnerussappat, tikeraarluni angalanermut taarsiullugu angajoqqaatut oqartussaassusilinnut qanigisaasumulluunniit allamut tunniunneqarsinnaavoq, taamaalilluni taanna meeqqap imaluunniit inuusuttup suliniuteqareernermi malitseqartitsilluni suliniuteqarfigineqartup inissinneqarfigisaanut tikeraarsinnaanngorlugu. Illusimatitsinermut aningaasartuutit kommunalbestyrelsimit

akilerneqassapput.”

**7**. § 33-mi imm. 1-ip kingorna immikkoortoq nutaaq ikkunneqassaaq:

“ *Imm. 2.* Kommunalbestyrelse meeraq Namminersorlutik Oqartussat ulloq unnuarlu paaqqinnittarfiutaasa ilaannut qitiusumik utaqqisunut allattorsimaffimmiittumut utaqqiisaasumik aaqqiissummik nassaartussaatitaavoq.”

Imm. 2-5 tamatuma kingorna tassaalerput imm. 3-6.

**8**. § 36, imm. 1 imatut oqaasertalerneqassaaq:

”**§ 36.** Kommunalbestyrelsip aalajangersinnaavaa meeraq §§-t 27 imaluunniit 28 malillugit inissinneqarsimasoq, ulloq unnuarlu paaqqinnittarfiup immikkoortortaanut isumannaallisakkamut inissinneqassanersoq. Immikkoortortani isumannaallisakkani matut silarliit igalaallu parnaarsimatinneqartuaannassapput. Ulloq unnuarlu paaqqinnittarfiup immikkoortortaanut isumannaallisakkamut inissiinissaq taamaallaat aalajangiiffigineqarsinnaavoq, ukua tunngavigalugit:
1) meeraq 12-it 15-illu akornanni ukioqarpat,

2) meeraq sakkortuumik inatsimmik unioqqutitsisimappat, aamma

3) meeqqap allalluunniit isumannaatsuutinnissaat eqqarsaatigalugit ulloq unnuarlu paaqqinnittarfiup immikkoortortaanut isumannaallisakkamut inissiisariaqarneq pisariaqartinneqarluinnalersimappat.”

**9**. § 39, imm. 6 imatut oqaasertalerneqassaaq:

*“ Imm. 6.*Naalakkersuisut ukununnga ersarinnerusunik malittarisassiorsinnaapput:

1) kommunalbestyrelsip paarsaqarsinnaanermut akuersissutinik tunniussinissaanut utertitsinissaanullu piumasaqaatit, tassunga ilanngullugit ilaqutariinni paarsisartuni inoqutigiiusut inuit tamarmik 15-it sinnerlugit ukioqalereersimasut meeqqanik pinerliisimannginnerannut aamma pineqaatissinneqarsimannginnerannut uppernarsaataannik pissarsiniarnerit,

2) paarsaqarsinnaanermut akuersissummik tunniussisoqannginnerani paasissutissat suut kommunalbestyrelsimit pissarsiarineqarsimassanersut, aamma

3) paarsaqarsinnaanermut akuersissummi paasissutissat suut allassimassanersut.”

**10.** § 41, imm. 2 imatut oqaasertalerneqassaaq:

” *Imm. 2*. Kommunalbestyrelsip inissiinerup unitsinnissaanut tunngatillugu aalajangiinnginnermini akisussaaffigaa inissiiffimmiit allaganngorlugu oqaaseqaammik pissarsiniartoqarsimanissaa, tak. imm. 1, nr. 3. Inissiiffiup oqaaseqaammini meeqqap inissiiffigisaminiiginnarnissaa inassutigippagu, kommunalbestyrelsip Meeqqat Pillugit Paasisimasalittut Qitiusumik Ataatsimiitsitaliap allattoqarfia ilisimatissavaa. Meeqqat Pillugit Paasisimasalittut Qitiusumik Ataatsimiitsitaliap allattoqarfiata aalajangersinnaavaa suliassaq Meeqqat Pillugit Paasisimasalittut Qitiusumik Ataatsimiitsitaliamut oqaaseqarfigisassanngorlugu saqqummiunneqassanersoq, tak § 54.”

**11.** §44, imm. 2 imatut oqaasertalerneqassaaq:

" *Imm. 2.* Meeqqat angajoqqaatut oqartussaassusilimmit akuerineqanngitsumik angerlarsimaffiup avataanut inissinneqartut, tak. § 28, meeqqanik illersuisulerneqartassapput."

**12.** § 45-mi imm. 2-p kingorna immikkoortoq nutaaq ikkunneqassaaq:

” *Imm. 3*. Kommunalbestyrelse isumaginninnermi sulianik misissuinissamut atugassanik meeqqap angajoqqaalluunniit qanigisaanni ilaqutariinnik sullissivimmut ikioqqusinnaavoq.”

Imm. 3-7 tamatuma kingorna tassaalerput imm*.* 4-8*.*

**13.** § 46, imm. 4 imatut oqaasertalerneqassaaq:

*” Imm. 4.* §§ 27 imaluunniit 28 malillugit angerlarsimaffiup avataanut inissiisoqarsimappat, iliuusissanut pilersaarummi inissiinermut siunertaasoq inissiinermilu anguneqartussatut naatsorsuutigineqartut allassimassapput. Meeqqap angajoqqaaminut isumassuisuminullu qanigisaminut aalajangersimasumik inuttut attaveqarnissaa imaluunniit atassuteqarnissaa qanoq ililluni qulakkeerneqassanersoq allaaserineqassaaq, tamanna pissaaq meeqqamut ajoqutaassanngitsutut nalilerneqarpat.

**14.** § 46-p kingorna ikkunneqassaaq:

” **§ 46 a.** Kommunalbestyrelsip meeqqap angerlarsimaffiup avataanut inissinneqarnerani angajoqqaatut oqartussaassusilimmut tapersersortimik neqerooruteqarfigissavaa.

 *Imm. 2*. Kommunalbestyrelse meeqqap angerlarsimaffiup avataanut inissinneqartup angajoqqaavinut allakkiamik iliuusissatut pilersaarusiussaaq. Angajoqqaanut iliuusissatut pilersaarut meeqqamut iliuusissatut pilersaarusiamut atatillugu suliarineqassaaq aamma meeqqap angerlarsimaffiani isumassuisut nukittorsarneqarnissaannut angajoqqaanut tapersersuinissaq siunertaavoq, taamaalilluni angerlarsimaffimmi isumassuinikkut pissutsit ajornartitsinngippata aamma meeqqamik angerlarsimaffiup avataanut inissinneqartumik katsorsaaneq naammassineqareerpat meeraq angerlartissinnaaqqullugu.

 Imm. 3. Angajoqqaat inatsit alla malillugu tapersersorneqarpata pissutsit tamakku kommunalbestyrelsip iliuusissatut pilersarummi ilanngutissavai.

 *Imm. 4.* Iliuusissatut pilersaarut aamma meeqqap angerlareernerani aamma angerlarsimaffimmi tapersersuisoqarsimappat piffissat ilanngunneqassapput.

 *Imm. 5.* Kommunalbestyrelsip iliuusissatut pilersaarut ikinnerpaanik ukiumut ataasiarlugu aamma meeqqamut iliuusissatut pilersaarummut atatillugu aamma angajoqqaani meeqqamiluunniit pissutsinik iliuusissatut pilersaarummut attuumassuteqartunik allannguisoqarpat iluarsaanneqarnissaa qulakkiissavaa.

 *Imm. 6.* Naalakkersuisut meeqqap angerlarsimaffiup avataanut inissinneqartup angajoqqaavinut iliuusissap ilusissaanik malittarisassanillu sukumiinerusunik aalajangersaassapput.”

**15.** Kapitali 14-ip kingorna ikkunneqassaaq:

”**Kapitali 14 a**

Ilaqutariinnut sullissiviit

 **§ 55 a.** Kommunalbestyrelse illoqarfinni tamani 500-t sinnerlugit inulinni ilaqutariinnut sullissivinnik pilersitsillunilu ingerlatsissaaq.

 *Imm. 2*. Kommunalbestyrelse illoqarfinni imaluunniit nunaqarfinni 500-t ataallugit inulinni ilaqutariinnut sullissivinnik pilersitsillunilu ingerlatsisinnaavoq.

 *Imm. 3.* Ilaqutariinnut sullissiviit aamma ilaqutariit illui meeqqanik ilaqutaanillu aamma angajoqqaanngortussanut pitsaaliuinermik katsorsaanermillu neqerooruteqartarnissaat siunertaavoq, tassunga ilanngullugit § 20 naapertorlugu siunnersuineq, § 21, imm. 4, nr. 1 naapertorlugu ikiorsiinissamik suliniuteqarneq imaluunniit § 23 naapertorlugu angajoqqaat akisussaaffii pillugit oqaloqatigiinnernik malinnaatitsineq imaluunniit § 24 malillugu meeqqanik oqaloqateqarneq.

 *Imm. 4*. Naalakkersuisut ilaqutariinnut sullissiviit aamma ilaqutariit illui pillugit sukumiinerusumik malittarisassaliorsinnaapput, tassunga ilanngullugit:

1) Tulleriiaarinerit aamma saaffigisat.

2) Neqeroorutini piumasaqaatit minnerpaat.

3) Pisortanik oqartussaasunik, paaqqinnittarfinnik, katsorsaanissamik neqerooruteqartartunik aamma suleqataasunut namminersortunik suleqateqarnerit.

4) Najugaqatigiiffinnik ilaqutariinnut sullissivinnut atassutilinnik pilersitsinerit ingerlatsinerillu.

5) Ilaqutariit illuinik ilaqutariinnut sullissivinnut atassutilinnik pilersitsinerit ingerlatsinerillu.

6) Qimarnguinnik ilaqutariinnut sullissivinnut atassutilinnik pilersitsinerit ingerlatsinerillu.

**Kapitali 14 b**

Allaffissorneq

 **§ 55 b**. Kommunit aamma Naalakkersuisut Inatsisartut inatsisaata matuma allaffissornikkut ingerlanneqarnissaanut pisortani IT-kkut ataatsimoorussamik aaqqissuussamik atuissapput.”

**16.** Kapitali 16-ip kingorna ikkunneqassaaq:

**”Kapitali 16 a**

*Kisitsisitigut naatsorsueqqissaarneq*

 **§ 60 a.** Kommunalbestyrelse kisitsisitigut paasissutissanik assigisaannillu, Naalakkersuisut piumasarisaannik, nassiussinissamik pisussaaffeqarpoq.

 Imm. 2. Kisitsisitigut paasissutissat assigisaallu nassiunneqartussat annertussusissaannut malittarisassanik aamma taakku qanoq nutarterneqartassanersut nassiunneqartassanersullu pillugit imm. 1 naapertorlugu Naalakkersuisut aalajangersaasinnaapput.”

**§ 2**

Inatsisartut inatsisaat 1. januar 2024-mi atortuulersinneqassaaq.

*Namminersorlutik Oqartussat, ulloq xx.xxx. 2023.*

Naalakkersuisut Siulittaasuat